               ЕВРОПЕЙСКА КОМИСИЯ
            Брюксел, 3.3.2021
            COM(2021) 95 final
            2021/0051(CNS)
            Предложение за
            РЕШЕНИЕ НА СЪВЕТА
            относно режима за облагане с данък „octroi de mer“ в най-отдалечените френски региони и за изменение на Решение № 940/2014/ЕС
            {SWD(2021) 44 final}

               ОБЯСНИТЕЛЕН МЕМОРАНДУМ

               1.КОНТЕКСТ НА ПРЕДЛОЖЕНИЕТО

               •Основания и цели на предложението

               Разпоредбите на Договора за функционирането на Европейския съюз (ДФЕС) се прилагат по отношение на най-отдалечените региони на Съюза. Най-отдалечените френски региони се намират обаче извън териториалния обхват на директивите за ДДС и акцизите.

               Разпоредбите на ДФЕС, и по-специално член 110 от него, не допускат по принцип никакви разлики в данъчното облагане в най-отдалечените френски региони между местните продукти и тези, които са с произход от континентална Франция, от други държави членки или от трети държави. В член 349 от ДФЕС се предвижда обаче възможност за въвеждане на специфични мерки в полза на тези региони поради наличието на постоянни неблагоприятни условия, които оказват въздействие върху икономическото и социалното положение на най-отдалечените региони. Тези мерки се отнасят до различни политики, сред които и данъчната политика.

               Данъкът „octroi de mer“ е косвен данък, който е в сила единствено в най-отдалечените френски региони Мартиника, Гваделупа, Френска Гвиана, Реюнион и Майот. С този данък се облагат вносът на стоки, независимо от произхода им, и възмездните доставки на стоки, извършвани от лица, които упражняват производствени дейности. По принцип с него се облагат както продуктите местно производство, така и вносните продукти.

               При все това по силата на Решение № 940/2014/ЕС на Съвета от 17 декември 2014 г.
                  1
                Франция има право да прилага до 31 декември 2020 г. пълно или частично освобождаване от данък „octroi de mer“ за определени продукти, за които има наличие на местно производство, на значителен внос, който може да възпрепятства запазването на местното производство, както и на допълнителни разходи, увеличаващи себестойността на местното производство спрямо продуктите с друг произход. В приложението към посоченото по-горе решение се съдържа списък на продуктите, по отношение на които може да се прилага пълно или частично освобождаване от данък. Разликата в данъчното облагане на продуктите местно производство и другите продукти не може да надхвърля 10, 20 или 30 процентни пункта в зависимост от конкретния продукт.

               Тези данъчни разлики се прилагат с цел компенсиране на неблагоприятните за конкурентоспособността условия, на които са изложени най-отдалечените региони, и които водят до повишаване на производствените разходи, а оттам ― и на себестойността на продуктите местно производство. При липса на специфични мерки продуктите местно производство биха били по-малко конкурентоспособни в сравнение с произведените на друго място продукти, дори при отчитане на транспортните разходи. Това би застрашило запазването на местното производство, разходите за което са по-високи поради специфичните постоянни ограничения, характерни за тези региони.

               На 1 март 2019 г. френските органи поискаха от Комисията да удължи прилагането на режима за облагане с данък „octroi de mer“ след 31 декември 2020 г.

               Поради предвиденото изтичане на срока на действие на решението на Съвета Комисията започна предварително външно проучване за оценка на действащия режим и потенциалното въздействие на различните варианти за периода след 2020 г. Въз основа на това проучване Комисията счита, че е обосновано поисканото удължаване на срока да бъде разрешено посредством известни изменения на съществуващия режим.

               За да се даде възможност на френските органи да съберат цялата необходима информация, чието набавяне е било забавено в резултат на здравната криза, предизвикана от COVID-19, и за да се осигури време на Комисията да представи балансирано предложение, в което са отразени различните засегнати интереси, с Решение (ЕС) 2020/1793 на Съвета от 16 ноември 2020 г.
                  2
                срокът на прилагане на Решение № 940/2014/ЕС на Съвета беше удължен с 6 месеца — до 30 юни 2021 г. вместо до 31 декември 2020 г.

               С настоящото предложение се установява правната рамка за режима на облагане с данък „octroi de mer“ след 30 юни 2021 г., като за периода от 1 януари 2022 г. до 31 декември 2027 г. се въвежда нов режим на дерогация с преразглеждане на действащите разпоредби, за да стане режимът по-гъвкав и по-прозрачен. Наред с това действието на Решение № 940/2014/ЕС се удължава с шест месеца — до 31 декември 2021 г., за да се даде време на Франция да транспонира в националното си законодателство новия режим, приложим между 1 януари 2022 г. и 31 декември 2027 г.

               Предлагат се следните промени на действащия режим:

               а)Определяне на критериите за подбор на продуктите, които могат да се ползват от разлика в данъчното облагане.

               Включените в списъка продукти са подбрани въз основа на обосновка на допълнителните производствени разходи, увеличаващи себестойността на местното производство спрямо продуктите с друг произход и застрашаващи конкурентоспособността на продуктите местно производство.

               Когато:

               1)пазарният дял на местното производство е по-нисък от 5 %;

               2)или когато пазарният му дял е над 90 %,

               се изискват допълнителни доказателства, които да свидетелстват за всички или за някои от следните обстоятелства:

               –трудоемко производство;

               –ново или допълващо производство, целящо да разнообрази асортимента от продукти на дружеството;

               –стратегическо за местното развитие производство (например от областта на кръговата икономика, като дървообработване, насърчаване на биологичното разнообразие или опазване на околната среда);

               –иновативно производство или производство с висока добавена стойност;

               –производство на продукти, чието прекъснато снабдяване отвън би могло да застраши икономиката или населението на територията, като например строителни материали и хранителни продукти;

               –производство, което не би могло да просъществува, ако няма господстващо положение на пазара поради малкия размер на пазарите в най-отдалечените региони;

               –производство на медицински продукти и лични предпазни средства, необходими за преодоляването на здравни кризи.

               б)Въвеждане на две максимални ставки за разлика в данъчното облагане — 20 % и 30 %, вместо сегашните 3. Разрешената разлика в данъчното облагане обаче не следва да надвишава обоснованите допълнителни разходи.

               в)Увеличаване на прага за облагане с данък „octroi de mer“ на 550 000 EUR. Съгласно предложената разпоредба операторите, чийто годишен оборот е по-нисък от този праг, не подлежат на облагане с данък „octroi de mer“. Но от друга страна, те нямат право на приспадане на данъка за предходни доставки. Целта е да се освободят от облагане малките производители, да се облекчи понасяната от тях административна тежест и да се подкрепи развитието им. Мярката е оправдана предвид слабото ѝ отражение върху бюджета
                  3
                и върху нарушаването на конкуренцията, както и поради ниския брой на засегнатите икономически оператори
                  4
               .

               г)Замяна на междинния доклад с доклад, който да бъде представен на 30 септември 2025 г. и в който следва да съдържа най-малко информацията от приложение II към решението. Тези данни ще послужат като основа за подновяването на режима. Настоящото предложение има за цел да се намали тежестта, свързана с ненужно честото оценяване на режима, и да се увеличи полезността и ефективността на дейностите по мониторинг и оценка.

               Освен това, що се отнася до оценката на допълнителните производствени разходи, които следва да бъдат компенсирани от разликата в данъчното облагане, френските органи са представили оценка на допълнителните производствени разходи на местните предприятия за всяка четирицифрена позиция от митническата номенклатура. Тези допълнителни разходи са най-вече следните: разходи за снабдяване, заплати, по-високи разходи за енергия, финансови разходи за поддържане на по-големи запаси, по-високи разходи за поддръжка, непълно използване на производственото оборудване, по-високи финансови разходи.

               В приложението към решението се съдържа списък на продуктите, по отношение на които може да се прилага пълно или частично освобождаване от данък „octroi de mer“. Разликата в данъчното облагане на продуктите местно производство и другите продукти не може да надхвърля 20 или 30 процентни пункта в зависимост от конкретния продукт. В част А от приложението се изброяват продуктите, за които разликата в данъчното облагане не може да надхвърли 20 процентни пункта, в част Б — тези, за които разликата в данъчното облагане не може да надхвърли 30 процентни пункта.

               Продуктите, включени в приложението, са в по-голямата си част същите, като тези, включени в приложението към Решение № 940/2014/ЕС. В резултат на пълното преразглеждане на списъците обаче редица продукти бяха заличени, тъй като при тях разликата в данъчното облагане вече не е оправдана. Обратно, бяха добавени продукти, които не фигурираха в Решение № 940/2014/ЕС, но чието производство междувременно започна или беше доразвито. И накрая, някои продукти останаха в списъка, но разрешената разлика в данъчното облагане беше увеличена или намалена, за да се вземе предвид промяната в допълнителните разходи.

               •Съгласуваност с действащите разпоредби в тази област на политиката

               В съобщението от 2017 г. за засилено и обновено стратегическо партньорство с най-отдалечените региони на ЕС
                  5
                се подчертава, че най-отдалечените региони продължават да срещат сериозни трудности, като много от тях са с траен характер. В това съобщение е представен новият подход на Комисията във връзка с начините, по които да се стимулира развитието на най-отдалечените региони чрез максимално възползване от техните предимства и оползотворяване на възможностите, предлагани от новите вектори за растеж и създаване на работни места.

               В този контекст целта на настоящото предложение е да се насърчи местното производство и по този начин да се благоприятства заетостта в най-отдалечените френски региони. Предложението възстановява конкурентоспособността на тези местни производства, като компенсира неблагоприятните условия, произтичащи от географското и икономическо им положение. То е в допълнение към Програмата от специфични мерки за отдалечените региони и за островите (POSEI)
                  6
               , която има за цел да подпомага първичния сектор и производството на суровини, към Европейския фонд за морско дело и рибарство (ЕФМДР)
                  7
                и към Европейския фонд за регионално развитие (ЕФРР)
                  8
               , който включва специални допълнителни средства за компенсиране на допълнителните разходи на най-отдалечените региони, присъщи за техните неблагоприятни условия.

               Освен това необходимата съгласуваност с правилата на селскостопанската политика доведе до преустановяване на прилагането на разлика в данъчното облагане за хранителните продукти, за които се предоставят помощите, предвидени в глава III от Регламент (ЕС) № 228/2013 на Европейския парламент и на Съвета от 13 март 2013 г. за определяне на специфични мерки за селското стопанство в най-отдалечените региони на Съюза, и по-специално специфичния режим на снабдяване.

               •Съгласуваност с други политики на Съюза

                  Предложението е в съответствие със стратегията за единния пазар от 2015 г.
                     9
                  , според която Комисията предвижда един по-задълбочен и по-справедлив единен пазар, от който ще се възползват всички участващи страни. Една от целите на предложената мярка е да се смекчат допълнителните разходи, пред които са изправени дружествата в най-отдалечените региони, което възпрепятства пълноценното им участие на единния пазар. Поради ограничения обем на засегнатото производство в най-отдалечените френски региони не се прогнозира отрицателно въздействие върху правилното функциониране на единния пазар.

               2.ПРАВНО ОСНОВАНИЕ, СУБСИДИАРНОСТ И ПРОПОРЦИОНАЛНОСТ

               •Правно основание

                  Правното основание за настоящото предложение е член 349 от ДФЕС. Тази разпоредба позволява на Съвета да приема специфични разпоредби за определяне на условията за прилагане на Договорите по отношение на най-отдалечените региони на ЕС.

                  •
                        Субсидиарност (при неизключителна компетентност)

                  Единствено Съветът е оправомощен да приема, на основание на член 349 от ДФЕС, специфични мерки в полза на най-отдалечените региони с цел да адаптира прилагането на Договорите към тези региони, включително общите политики, поради наличието на постоянни неблагоприятни условия, които оказват въздействие върху икономическото и социалното положение на най-отдалечените региони. Това се отнася и за разрешаване на дерогации от член 110 от ДФЕС. Следователно предложението е в съответствие с принципа на субсидиарност.

               •Пропорционалност

                  Настоящото предложение е съобразено с принципа на пропорционалност, определен в член 5, параграф 4 от Договора за Европейския съюз. То се отнася само до продукти, за които е доказано, че местното производство е свързано с допълнителни разходи.

                  Освен това максималната разлика в данъчното облагане, предлагана за всеки продукт, който е предмет на настоящото предложение, е ограничена до необходимото с оглед на допълнителните разходи, понасяни от съответното местно производство. По този начин данъчното облагане на продуктите, внасяни в най-отдалечените френски региони, не надвишава необходимото за компенсиране на по-слабата конкурентоспособност на продуктите местно производство. Така се постигат целите на Договора, свързани с гарантиране на правилното и ефикасно функциониране на вътрешния пазар.

               •Избор на инструмент

                  Предлага се решение на Съвета за замяна на Решение № 940/2014/ЕС на Съвета.

               3.РЕЗУЛТАТИ ОТ ПОСЛЕДВАЩИТЕ ОЦЕНКИ, КОНСУЛТАЦИИТЕ СЪС ЗАИНТЕРЕСОВАНИТЕ СТРАНИ И ОЦЕНКИТЕ НА ВЪЗДЕЙСТВИЕТО

               •
                     Последващи оценки/проверки за пригодност на действащото законодателство

                  Приложното поле на режима за облагане с данък „octroi de mer“ е адаптирано към нуждите на засегнатите икономически оператори. Същността на този режим е да оказва подкрепа на местните продукти, като намалява разликата в конкурентоспособността между тях и продуктите с друг произход, поради наличието на постоянни ограничения, които повишават производствените разходи, а оттам ― и себестойността на продуктите местно производство. Благодарение на режима за облагане с данък „octroi de mer“ се компенсират около половината от допълнителните разходи. Разликите в данъчното облагане, прилагани през периода 2014—2020 г., се оказаха пропорционални на изчислените допълнителни разходи
                     10
                  .

                  Резултатите от анализа на количествените данни от външното проучване сочат, че ако нямаше режим за облагане с данък „octroi de mer“, местното производство би имало значително по-лоши резултати. Приблизително 37 % от стойността на продуктите, подлежащи на диференцирано данъчно облагане (около 850 милиона евро), са генерирани благодарение на този режим. Това е оказало положително въздействие върху заетостта, която е нараснала в секторите, ползващи се от режима от 2014 г. насам (но е намаляла в секторите, които не се ползват от този режим), и върху броя на действащите предприятия, който е нараснал с около 1,7 % за същия период (в сравнение с общо намаление от 3 %). Няма обаче данни за въздействие върху инвестициите и диверсификацията на местното производство. Съотношението между разходите и ползите от режима за облагане с данък „octroi de mer“ е като цяло положително, като допълнителното местно производство, възникнало благодарение на разликите в данъчното облагане, е 2,5 пъти по-високо от „разходите“ за мярката.

                  Прилагането на този режим не е довело до заместване на вноса. На практика по-голямата част от местните продукти, ползващи се от диференцирано данъчно облагане, е отчела загуба на пазарен дял с течение на времето, което потвърждава, че режимът за облагане с данък „octroi de mer“ е по-скоро мярка за намаляване на загубата на конкурентоспособност на местното производство, отколкото инструмент за развитие.

                  Що се отнася до въздействието на диференцираното данъчно облагане с данък „octroi de mer“ върху потребителските цени и разходите за живот в най-отдалечените френски региони, външното проучване констатира, че то е ниско, тъй като допълнителният данък върху продуктите, ползващи се от диференцирано данъчното облагане, не надвишава 1,5 % от крайното потребление в най-отдалечените региони.

                  И накрая, резултатите от анализа на данните за регионалната търговия показват, че диференцираното данъчното облагане с „octroi de mer“ оказва слабо въздействие върху обема на вноса от държавите от КАРИФОРУМ и Източна и Южна Африка. Нещо повече, евентуалното пълно премахване на данъка „octroi de mer“ би имало много ограничено въздействие върху вноса на продукти от тези държави (около 2 милиона евро), но би оказало твърде силно отрицателно въздействие върху местното производство (около 300 милиона евро). Това би било от полза най-вече за износителите от ЕС и други трети държави, а не за тези от КАРИФОРУМ и Източна и Южна Африка.

               •
                     Консултация със заинтересованите страни

               Във връзка с настоящата инициатива беше проведена всеобхватна консултация с основните политически и икономически участници, включваща интервюта (80) и посещения в три региона (Реюнион, Гваделупа и Мартиника), както и едно проучване на предприятията, установени в тези най-отдалечени региони (196), обхващащо всички пет региона. Това целево (онлайн) проучване на икономическите оператори беше разпространено главно чрез професионалните сдружения, действащи на различните територии, но също така чрез преки покани до 15 420 дружества, съдържащи се в списъците с дружества, предоставени от търговските камари.

                  По време на консултацията беше обърнато внимание върху необходимостта да се гарантира подходящо покритие и баланс между съответните заинтересовани страни. Целта на консултацията беше по-специално да ангажира съответните публични органи — на различни административни равнища (централно и местно) и в различни областите на компетентност (органи, изготвящи политиките, данъчни и митнически администрации, статистически институти и др.). Освен тях в консултацията бяха включени и представителите на местните производствени отрасли (т.е. бенефициери на диференцираното данъчно облагане с „octroi de mer“), както и отраслите на търговията и услугите, които са пряко или косвено засегнати от този режим.

               •
                     Оценка на въздействието

                  Оценката на въздействието е изготвена под формата на успоредна процедура: последваща оценка на настоящия режим, следвана от прогнозен анализ. Този анализ на потенциалните въздействия от продължаването и евентуалното изменение на съществуващия режим е направена в аналитичен документ, включващ като приложение оценката на режима. Този документ е изготвен въз основа на външно проучване и въз основа на информацията, предоставена от Франция.

               4.ОТРАЖЕНИЕ ВЪРХУ БЮДЖЕТА

                  Предложението няма отражение върху бюджета на Европейския съюз.

               5.ДРУГИ ЕЛЕМЕНТИ

               •Планове за изпълнение и механизъм за наблюдение, оценка и докладване

                  Срокът на действие на режима е определен на шест години — до 31 декември 2027 г. При все това преди изтичането му ще бъде необходимо да се направи оценка на резултатите от прилагането на този режим.

                  Ето защо най-късно на 30 септември 2025 г. Франция трябва да представи доклад за прилагането на режима на данъчно облагане през периода 2019—2024 г.
                     11
                  . Този доклад ще включва следното:

               –информация за допълнителните производствени разходи;

               –възможни нарушения на конкуренцията и отражение върху вътрешния пазар;

               –информацията, необходима за оценяване на режима по критериите за ефективност, ефикасност, целесъобразност, съгласуваност с други политики на ЕС и добавена стойност от ЕС.

                  В доклада следва също така да са отразени становищата на всички заинтересовани страни относно равнището и развитието на техните допълнителни производствени разходи, разходите им за привеждане в съответствие и възможните случаи на нарушаване на пазара.

                  С цел да се гарантира, че събраната от френските органи информация съдържа необходимите данни, които да позволят на Комисията да вземе информирано решение относно основателността и жизнеспособността на режима в бъдеще, Комисията ще изготви конкретни насоки относно изискваната информация. Тази информация се съдържа в приложение II към предложението. Доколкото е възможно, същите насоки важат и за други подобни режими, които са в сила в най-отдалечените региони на ЕС.

                  Те ще позволят на Комисията да установи дали основанията за диференцирано данъчно облагане при режима „octroi de mer“ продължават да са налице, дали предоставените на Франция данъчни предимства продължават да са пропорционални и дали са възможни други мерки, различни от този режим, при които се отчита неговото международно измерение.

                  След като френските органи представят доклада за мониторинг, Комисията ще направи оценка на отражението от диференцираното данъчното облагане и ще прецени дали са необходими промени.

               •Подробно разяснение на отделните разпоредби на предложението

                  Тази част не е приложима, тъй като разпоредбите на предложението са ясни сами по себе си.

               2021/0051 (CNS)

               Предложение за

               РЕШЕНИЕ НА СЪВЕТА

               относно режима за облагане с данък „octroi de mer“ в най-отдалечените френски региони и за изменение на Решение № 940/2014/ЕС

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за функционирането на Европейския съюз, и по-специално член 349 от него,

               като взе предвид предложението на Европейската комисия,

               след предаване на проекта на законодателния акт на националните парламенти,

               като взе предвид становището на Европейския парламент
                  12
               ,

               в съответствие със специална законодателна процедура,

               като има предвид, че:

               (1)Разпоредбите на ДФЕС, които се прилагат за най-отдалечените френски региони, не допускат по принцип никакви разлики в данъчното облагане между местните продукти и тези, които са с произход от континентална Франция или от други държави членки. В член 349 от Договора се предвижда обаче възможност за въвеждане на специфични мерки в полза на тези най-отдалечени региони поради наличието на постоянни неблагоприятни условия, които оказват въздействие върху тяхното икономическо и социално положение.

               (2)Поради това следва да се приемат специфични мерки, насочени по-специално към определянето на условията за прилагане на Договора спрямо най-отдалечените френски региони. В тях следва да се вземат предвид специфичните характеристики и ограничения на най-отдалечените региони, без да се накърняват целостта и съгласуваността на правния ред на Съюза, включително по отношение на вътрешния пазар и общите политики. Неблагоприятните за конкурентоспособността условия, на които са изложени най-отдалечените френски региони, са посочени в член 349 от Договора: тяхната отдалеченост, островен характер, малка площ, неблагоприятен релеф и климат и зависимостта им от малък брой продукти. Тези постоянни ограничения пораждат зависимост на най-отдалечените френски региони от суровини и енергия, необходимост от поддържане на по-големи складови наличности, малък размер на местния пазар в съчетание със слабо развита износна дейност и др. Съвкупността от посочените неблагоприятни за конкурентоспособността условия води до повишаване на производствените разходи, а оттам ― и на себестойността на продуктите местно производство, които в отсъствието на специфични мерки биха били по-малко конкурентоспособни в сравнение с произведените на друго място продукти, дори като се вземат предвид разходите за транспорт до най-отдалечените френски региони. Това би застрашило запазването на местното производство. Ето защо е необходимо да се предприемат специфични мерки за подкрепа на местната промишленост посредством подобряване на нейната конкурентоспособност.

               (3)За да се възстанови конкурентоспособността на продуктите местно производство, по силата на Решение № 940/2014/ЕС на Съвета
                  13
                Франция има право да прилага до 30 юни 2021 г. пълно или частично освобождаване от данък „octroi de mer“ за определени продукти, които са произведени в най-отдалечените френски региони Мартиника, Гваделупа, Френска Гвиана, Реюнион и Майот и за които има наличие на местно производство, значителен внос, който може да възпрепятства запазването на местното производство, както и допълнителни производствени разходи, увеличаващи себестойността на местното производство спрямо продуктите с друг произход. В приложението към посоченото по-горе решение се съдържа списък на продуктите, по отношение на които може да се прилага пълно или частично освобождаване от данък. Разликата в данъчното облагане на продуктите местно производство и другите продукти не може да надхвърля 10, 20 или 30 процентни пункта в зависимост от конкретния продукт.

               (4)Франция поиска използването от 1 юли 2021 г. на механизъм, подобен на предвидения в Решение № 940/2014/ЕС. Според нея това е необходимо не само защото гореизброените неблагоприятни за конкурентоспособността условия продължават да съществуват, но и защото благодарение на Решение № 940/2014/ЕС местното производство е запазено, а в някои случаи дори развито, без това да е нарушило външната търговия или да е довело до свръхкомпенсиране на допълнителните разходи за предприятията.

               (5)В тази връзка Франция изпрати на Комисията за всеки от петте засегнати най-отдалечени региона поредица от списъци с продукти, за които Франция възнамерява да прилага диференцирано данъчно облагане в размер на не повече от 20 или 30 процентни пункта в зависимост от това дали тези продукти са местно производство. Режимът не се прилага за френския най-отдалечен регион Сен Мартен.

               (6)С настоящото решение се изпълняват разпоредбите на член 349 от Договора и на Франция се разрешава да прилага диференцирано данъчно облагане по отношение на продукти, за които е доказано на първо място наличието на местно производство, на второ — наличието на значително въвеждане на стоки (включително от континентална Франция и други държави членки), което може да възпрепятства запазването на местното производство, и на последно — наличието на допълнителни разходи, увеличаващи себестойността на местното производство, спрямо продуктите, произведени на друго място, и които застрашават конкурентоспособността на продуктите местно производство. Разрешената разлика в данъчното облагане не следва да надвишава обоснованите допълнителни разходи.

               (7)В случаите, в които пазарният дял на местното производство е по-нисък от 5 %, или когато делът на вноса е по-малък от 10 %, са искани допълнителни доказателства, които да свидетелстват за всички или за някои от следните обстоятелства: наличие на трудоемко производство, на ново или допълващо производство, целящо да разнообрази асортимента от продукти на дружеството, на стратегическо за местното развитие производство (например от областта на кръговата икономика, насърчаването на биологичното разнообразие или опазването на околната среда), на иновативно производство или производство с висока добавена стойност, на производство на продукти, чието прекъснато снабдяване отвън би могло да застраши икономиката или населението на територията, на производство, което не би могло да просъществува, ако няма господстващо положение на пазара поради малкия размер на пазарите в най-отдалечените региони, на производство на медицински продукти и лични предпазни средства, необходими за преодоляването на здравни кризи. Прилагането на тези принципи ще позволи изпълнението на разпоредбите на член 349 от Договора, доколкото това е необходимо, без да се създава необосновано преимущество за местното производство, за да не се влошават целостта и съгласуваността на правния ред на Съюза, включително поддържането на ненарушена конкуренция на вътрешния пазар и политиките на държавна помощ.

               (8)С цел да се опростят и намалят задълженията на малките предприятия, като същевременно се подкрепи тяхното развитие, пълното или частичното освобождаване от данък ще засегне всички оператори с годишен оборот от най-малко 550 000 EUR. Операторите, чийто годишен оборот е под този праг, не подлежат на облагане с данък „octroi de mer“, но от друга страна нямат право на приспадане на данъка за предходни доставки.

               (9)Освен това съгласуваността на правния ред на Съюза изисква изключване на прилагането на разлика в данъчното облагане за хранителни продукти, за които се предоставят помощите, предвидени в глава III от Регламент (ЕС) № 228/2013 на Европейския парламент и на Съвета
                  14
               . Целта на тази разпоредба е да не се допусне ефектът от финансовата помощ за селското стопанство, предоставяна чрез специфичния режим на снабдяване, да бъде намален или заличен чрез облагане на субсидираните продукти с по-висок данък „octroi de mer“.

               (10)Целите за подкрепа на социално-икономическото развитие на най-отдалечените френски региони, вече предвидени в Решение № 940/2014/ЕС, се потвърждават от изискванията относно целите на данъка. Включването на приходите от този данък във фискалните ресурси на най-отдалечените френски региони и тяхното използване в стратегия за икономическо и социално развитие на тези региони, включително за популяризиране на местните дейности, представлява правно задължение.

               (11)Необходимо е Решение № 940/2014/ЕС да бъде изменено, за да се удължи с 6 месеца срокът на прилагане на разрешената с него дерогация — до 31 декември 2021 г. Този срок следва да предостави възможност на Франция да транспонира настоящото решение в националното си право.

               (12)Продължителността на режима следва да бъде определена на шест години — до 31 декември 2027 г. За да може Комисията да прецени дали основанията за предоставяне на дерогацията продължават да са в сила, в срок до 30 септември 2025 г. Франция следва да представи на Комисията доклад за мониторинг. Поради това е целесъобразно да бъдат установени структурата и съдържанието на посочения доклад.

               (13)С цел да се избегнат всички правни рискове е необходимо настоящото решение да се прилага, считано от 1 януари 2022 г., а удължаването на срока на прилагане на дерогацията, предоставена по силата на Решение № 940/2014/ЕС, следва да започне да поражда действие на 1 юли 2021 г.

               (14)Настоящото решение не засяга възможното прилагане на членове 107 и 108 от Договора,

               ПРИЕ НАСТОЯЩОТО РЕШЕНИЕ:

               Член 1

               1. Чрез дерогация от членове 28, 30 и 110 от Договора се разрешава на Франция да прилага до 31 декември 2027 г. пълно или частично освобождаване от данъка „octroi de mer“ за изброените в приложението продукти, които са местно производство на Гваделупа, Френска Гвиана, Мартиника, Майот или Реюнион в качеството им на най-отдалечени региони по смисъла на член 349 от Договора. Това пълно или частично освобождаване от данъка трябва да се включи в стратегията за икономическо и социално развитие на съответните най-отдалечени региони при отчитане на съответната рамка на Съюза и да способства за насърчаване на местните дейности, без при това да води до влошаване на условията на обмен до степен, която противоречи на общия интерес.

               2. В сравнение с данъчните ставки, прилагани за подобни продукти, които не са с произход в съответните най-отдалечени региони, прилагането на пълното или частичното освобождаване от данъка, предвидено в параграф 1, не може да доведе до различия, които надвишават:

               а) 20 процентни пункта за продуктите, посочени в част А от приложение I;

               б) 30 процентни пункта за продуктите, посочени в част Б от приложение I.

               Франция гарантира, че пълното или частичното освобождаване от данъка, прилагано по отношение на посочените в приложение I продукти, не превишава обоснованите допълнителни разходи, нито процента, който е строго необходим за запазване, насърчаване и развитие на местните стопански дейности.

               3. Франция прилага пълното или частичното освобождаване от данъка, посочено в параграфи 1 и 2, по отношение на операторите с годишен оборот от най-малко 550 000 EUR. Всички оператори, чийто годишен оборот е под този праг, не подлежат на облагане с данък „octroi de mer“.

               Член 2

               Продуктите, посочени в член 1, параграф 1, са подбрани въз основа на наличието на допълнителните производствени разходи, увеличаващи себестойността на местното производство спрямо продуктите с друг произход и застрашаващи конкурентоспособността на продуктите местно производство.

               Когато:

               а)пазарният дял на местното производство е по-нисък от 5 %;

               б)или когато пазарният му дял е над 90 %,

               се изискват допълнителни доказателства, които да свидетелстват за всички или за някои от следните обстоятелства:

               1)трудоемко производство;

               2)ново или допълващо производство, целящо да разнообрази асортимента от продукти на дружеството;

               3)стратегическо за местното развитие производство;

               4)иновативно производство или производство с висока добавена стойност;

               5)производство на продукти, чието прекъснато снабдяване отвън би могло да застраши икономиката или населението на територията;

               6)производство, което не би могло да просъществува, ако няма господстващо положение на пазара поради малкия размер на пазарите в най-отдалечените региони;

               7)производство на медицински продукти и лични предпазни средства, необходими за преодоляването на здравни кризи.

               Член 3

               Френските органи прилагат по отношение на продуктите, които са ползвали специфичния режим на снабдяване, предвиден в глава III от Регламент (ЕС) № 228/2013, същия данъчен режим като този, който прилагат за продуктите местно производство.

               Член 4

               В срок до 30 септември 2025 г. Франция представя на Комисията доклад за мониторинг, въз основа на който Комисията да може да прецени дали основанията за прилагане на режима за данъчно облагане по член 1 продължават да са в сила. Докладът за мониторинг съдържа информацията, предвидена в приложение II.

               Член 5

               В член 1, параграф 1 от Решение № 940/2014/ЕС датата „30 юни 2021 г.“ се заменя с датата „31 декември 2021 г.“.

               Член 6

               Настоящото решение се прилага от 1 януари 2022 г., с изключение на член 5, който се прилага от 1 юли 2021 г.

               Член 7

               Адресат на настоящото решение е Френската република.

               Съставено в Брюксел на […] година.

                     За Съвета

                     Председател

                     (1)

                        Решение № 940/2014/ЕС на Съвета от 17 декември 2014 г. относно режима за облагане с данък „octroi de mer“ в най-отдалечените френски региони (ОВ L 367, 23.12.2014 г., стр.1).

                     (2)

                        Решение (ЕС) 2020/1793 на Съвета от 16 ноември 2020 г. за изменение на Решение № 940/2014/ЕС относно режима за облагане с данък „octroi de mer“ в най-отдалечените френски региони по отношение на неговия срок на прилагане (ОВ L 402, 1.12.2020 г., стр. 21—22).

                     (3)

                        Приходите от данъчното облагане на предприятията с оборот между 300 000 EUR и 550 000 EUR се оценяват на едва 1,22 милиона евро през 2019 г., което представлява около 0,1 % от общите приходи от данъка „octroi de mer“ (1,2 милиарда евро).

                     (4)

                        Броят на засегнатите предприятия е 222.

                     (5)

                        COM(2017)623 final.

                     (6)

                        Регламент (ЕС) № 228/2013 на Европейския парламент и на Съвета от 13 март 2013 г.

                     (7)

                        Регламент (ЕС) № 508/2014 на Европейския парламент и на Съвета от 15 май 2014 г. за Европейския фонд за морско дело и рибарство.

                     (8)

                        Регламент (ЕС) № 1303/2013 на Европейския парламент и на Съвета от 17 декември 2013 г. за определяне на общоприложими разпоредби за Европейския фонд за регионално развитие, Европейския социален фонд, Кохезионния фонд, Европейския земеделски фонд за развитие на селските райони и Европейския фонд за морско дело и рибарство и за определяне на общи разпоредби за Европейския фонд за регионално развитие, Европейския социален фонд, Кохезионния фонд и Европейския фонд за морско дело и рибарство

                     (9)

                        Съобщение на Комисията до Европейския парламент, Съвета, Европейския икономически и социален комитет и Комитета на регионите — Осъвременяване на единния пазар: повече възможности за гражданите и предприятията (COM(2015) 550 final, стр. 4.).

                     (10)

                        Бяха установени много малко случаи (представляващи 0,6 % от допустимите продукти) на свръхкомпенсация (с по-малко от 3 процентни пункта средно) поради актуализираното изчисление на допълнителните разходи (през 2020 г.).

                     (11)

                        Докладът следва да включва данни за 2019 г., които да служат като отправна точка за Комисията и да ѝ позволят да проучи въздействието на режима за периода след 2021 г. Докладът следва да съдържа, доколкото е възможно, най-новите данни до 2024 г. включително.

                     (12)

                        ОВ C ,  г., стр. .

                     (13)

                        Решение № 940/2014/ЕС на Съвета от 17 декември 2014 г. относно режима за облагане с данък „octroi de mer“ в най-отдалечените френски региони (ОВ L 367, 23.12.2014 г., стр.1).

                     (14)

                        Регламент (ЕС) № 228/2013 на Европейския парламент и на Съвета от 13 март 2013 г.за определяне на специфични мерки за селското стопанство в най-отдалечените региони на Съюза иза отмяна на Регламент (ЕО) № 247/2006 на Съвета (ОВ L 78, 20.3.2013 г., стр. 23).

    ---documentbreak---

               ЕВРОПЕЙСКА КОМИСИЯ
            Брюксел, 3.3.2021
            COM(2021) 95 final
            ПРИЛОЖЕНИЯ
            към
            Предложение за Решение на Съвета
            относно режима за облагане с данък „octroi de mer“ в най-отдалечените френски региони и за изменение на Решение № 940/2014/ЕС
            {SWD(2021) 44 final}

               ПРИЛОЖЕНИЕ I

               Списък на продуктите, посочени в член 1, които могат да се ползват от диференцирано данъчно облагане с данък „octroi de mer“

               а)Списък на продуктите, посочени в член 1, параграф 2, буква а), съгласно класирането в номенклатурата на Общата митническа тарифа
                  1
               :

               (1)Най-отдалечен регион Гваделупа:

               0105 11, 0201, 0203, 0207, 0208, 0210 12 19, 0302, 0304, 0305 49 80, 0306, 0307 91, 0307 99, 0403 с изключение на 0403 10, 0407, 0408, 0409, 0702, 0704, 0705 19, 0706 10 00 10, 0707 00 05, 0709 60 10, 0709 60 99, 0709 99 90, 0713, 0714, 0804 30 00, 0805 50 90, 0807 11, 0807 19, 0904 22 00, 0910 91, 1106, 1601, 1602, 1604 20, 1806 31, 1806 32 10, 1806 32 90, 1806 90 31, 1806 90 60, 1901 20, 1902 11, 1902 19, 2103 30 90, 2103 90 30, 2103 90 90, 2105, 2106, 2201 10 90, 2201 90, 2202 91, 2202 99, 2207 10, 2207 20 00, 2208 40, 2209 00 91, 2309 90 с изключение на 2309 90 96 39, 2309 90 41 89
                  2
               , 2309 90 512, 2309 90 96 39 и 2309 90 96 952, 2505, 2517 10, 2523 29, 2712 10 90, 2804, 2806, 2811, 2814, 2828, 2833, 2834, 2836, 2853 00 10, 3101, 3102, 3103, 3104, 3105, 3208, 3209, 3303 00 90, 3304 99 00, 3305 10, 3401, 3402, 3406, 3808, 3820 00 00, 3917 с изключение на 3917 10 10, 3919, 3920, 3923, 3925 30, 3926 90, 4407 11, 4407 21 до 4407 29, 4407 99, 4418 10, 4418 20, 4418 90, 4818, 4819 10 00, 4821 10, 4821 90, 4910, 4911 10, 6303 12, 6306 12, 6306 19, 6306 30, 6307 90 98, 6810 с изключение на 6810 11 10, 7003 12 99, 7003 19 90, 7003 20, 7213 10, 7213 91 10, 7214 20, 7214 99 10, 7308 90 59, 7308 90 98, 7310 10, 7314 с изключение на 7314 12, 7610 10, 7610 90 90, 7616 99 90, 8419 19, 8903 99 10, 8907 90 00, 9001 50, 9004 10 10, 9004 90 10, 9004 90 90, 9403 70 00, 9404 10, 9404 21, 9406 00 20, 9506 99 90.

               (2)Най-отдалечен регион Френска Гвиана:

               0105 11, 0201, 0203, 0204, 0206 10 95, 0206 10 98, 0206 30, 0206 80 99, 0207 11, 0207 12, 0207 13, 0207 41, 0207 43, 0209 10 90, 0209 90, 0210 11, 0210 12, 0210 19, 0210 99, 0302, 0303 59, 0303 89, 0304, 0305 31 00, 0305 39 90, 0305 44 90, 0305 49 80, 0305 52 00, 0305 53 90, 0305 54 90, 0305 59 85, 0305 64 00, 0305 69 80, 0306 17, 0406, 0408 99, 0702, 0704 90 10, 0709 60, 0805, 0807, 0810 90 75, 0901 с изключение на 0901 10, 0904 11, 0904 12, 1106 20 90, 1601, 1602, 1604, 1605, 1806 31, 1806 32, 1806 90, 1905, 2005 99 80, 2008 99 с изключение на 2008 99 47 90, 2008 99 48 19, 2008 99 48 99 и 2008 99 49 80, 2103, 2105, 2106 90 98, 2201, 2202, 2208 40, 2209 00 91, 2309 90 с изключение на 2309 90 31 30, 2309 90 31 80, 2309 90 35, 2309 90 41 89, 2309 90 43, 2309 90 51, 2309 90 96 31, 2309 90 96 39, 2309 90 96 91 и 2309 90 96 95, 2505 10, 2517 10, 2523 29 00, 2828 90, 3204 17 00, 3208 20 90, 3208 90, 3209 10, 3402, 3809 91, 3824 50, 3919, 3920 51, 3923 с изключение на 3923 10, 3923 40 и 3923 90, 3925, 3926 90, 4818, 4821 10, 4909, 4910, 4911, 6109, 6111 20 90, 6201 19 00, 6110 30 91, 6111 20 90, 6201 19 00, 6205, 6204 42 00, 6206, 6302 91 00, 6303 12, 6303 19, 6306 12, 6306 19, 6307 90 98, 6505 00 30, 6802 23, 6802 29, 6802 93, 6802 99, 6810, 6912 00, 7006 00 90, 7009, 7210, 7214 20, 7308 30, 7308 90, 7314, 7604, 7610 10, 7610 90, 7616 99, 7907, 8211, 8421 21 00 90, 8537 10, 9001 50, 9004 90, 9021 21, 9021 29, 9404 21, 9405 40, 9405 60.

               (3)Най-отдалечен регион Мартиника:

               0105 11, 0105 12, 0105 15, 0201, 0203, 0207, 0208 10, 0210 11, 0210 12, 0210 19, 0210 20, 0210 99 49, 0302, 0303, 0304, 0305, 0306, 0307, 0403 с изключение на 0403 10, 0406 10, 0406 90 50, 0407, 0408, 0409, 0601, 0602, 0603, 0604, 0702, 0704 90, 0705, 0706, 0707, 0709 30 00, 0709 40 00, 0709 51 00, 0709 60, 0709 93 90, 0709 99, 0710, 0714, 0801 11, 0801 13 до 0801 18, 0803, 0804 30, 0804 40 00, 0804 50, 0805, 0807, 0809 10, 0809 40, 0810 30, 0810 90, 0813, 0910 91, 1106 20, 1601, 1602, 1604 20, 1605 10, 1605 21, 1702, 1704 90 61, 1704 90 65, 1704 90 71, 1806, 1902, 1904 10, 1904 20, 2005 99, 2103 30, 2103 90, 2104 10, 2105, 2106, 2201, 2202 10, 2202 91, 2202 99, 2208 40, 2309 с изключение на 2309 90 96, 2505, 2517 10, 2523 21, 2523 29, 2710, 2711, 2804, 2806, 2811, 2814, 2828 10, 2828 90, 2836, 2853 90 10, 2903, 2907, 3101, 3102, 3103, 3104, 3105, 3204, 3205, 3206, 3207, 3208, 3209, 3303, 3305, 3401, 3402, 3406, 3808, 3820, 3824, 3907 61 00, 3919, 3920, 3921 11, 3921 19, 3923 10 90, 3923 21, 3923 29, 3923 30, 3924, 3926, 4012 11, 4012 12, 4012 19, 4401, 4407 21 до 4407 29, 4408, 4409, 4415 20, 4418 10, 4418 20, 4418 90, 4421 90, 4811, 4818 10, 4818 20, 4818 30, 4818 90, 4819, 4820, 4821, 4823, 4902, 4909, 4910, 4911 10, 6103, 6104, 6105, 6109 10, 6109 90 20, 6109 90 90, 6203, 6204, 6205, 6207, 6208, 6306 12, 6306 19, 6306 30, 6805, 6810, 6902, 6904 10, 7003 12, 7003 19, 7113 до 7117, 7213, 7214, 7217, 7225, 7308, 7314, 7610, 7616 91, 7616 99, 8418 69 00, 8419 19 00, 8708 99 97, 8716 40 00, 8901 90 10, 8902, 8903 99, 8907 90 00, 9004 10 10, 9004 90 10, 9004 90 90, 9021 21, 9021 29, 9403, 9404 10, 9404 21, 9405 60, 9406, 9506 99 90.

               (4)Най-отдалечен регион Майот:

               0105 11, 0105 12, 0105 15, 0201, 0204, 0206, 0207, 0302, 0303, 0304, 0305, 0407, 0702, 0704 90 90, 0705 19, 0707 00 05, 0709 30, 0709 60, 0709 93 10, 0709 99 10, 0714, 0801 11, 0801 12, 0801 19, 0803, 0804 30, 0805 10, 0905, 1513 11, 1513 19, 1806, 2106 90 92, 2201, 2309 90 с изключение на 2309 90 96, 3301 29 11, 3301 29 31, 3917, 3923 90 00, 3924 90 00, 3925 10 00, 3926 90 92, 3926 90 97, 4401, 4403, 4407, 4409, 4418, 4820, 4821, 4902, 4909, 4910, 4911, 6904 10 00, 7003, 7005, 7210, 7216 61 90, 7216 91 10, 7308 30, 7308 90 98, 7312, 7314, 7326 90 98, 7606, 7610 10, 8301 40 90, 8310, 8421 21 00, 8716 80 00, 9021 10 10, 9406 00 31, 9406 00 38.

               (5)Най-отдалечен регион Реюнион:

               0105 11, 0105 12, 0105 13, 0105 15, 0207, 0208 10, 0208 90 30, 0208 90 98, 0209, 0301, 0302, 0303, 0304, 0305, 0306 11, 0306 31, 0306 91, 0307 59, 0403, 0405 с изключение на 0405 10, 0406 10, 0406 90 91, 0407, 0408, 0409, 0601, 0602, 0603, 0604 90 91, 0604 90 99, 0703 10 19, 0703 20 00, 0709 60, 0710, 0711 90 10, 0801, 0803, 0804, 0805, 0806, 0807, 0808, 0809, 0810, 0811, 0812, 0813, 0901 21, 0901 22, 0904, 0909 31, 0910 11, 0910 12, 0910 30, 0910 91 10, 0910 91 90, 0910 99 99, 1101 00 15, 1106 20, 1108 14, 1302 19, 1516 20, 1601, 1602, 1604 14, 1604 19, 1604 20, 1605, 1702, 1704, 1806, 1901, 1902, 1903, 1904, 1905, 2001, 2002 90 11, 2004 10 10, 2004 10 91, 2004 90 50, 2004 90 98, 2005 10, 2005 20, 2005 40, 2005 59, 2005 99 10, 2005 99 30, 2005 99 50, 2006, 2007 с изключение на 2007 99 97 10, 2008 с изключение на 2008 19 19 80, 2008 30 55 90, 2008 40 51 90, 2008 40 59 90, 2008 50 61 90, 2008 60 50 90, 2008 70 61 90, 2008 80 50 90, 2008 97 59 90, 2008 99 49 80 и 2008 99 99 90, 2102 30 00, 2103 20, 2103 90, 2104, 2105, 2106 90, 2201, 2208 40, 2309 10, 2309 90 с изключение на 2309 90 35 и 2309 90 96 95, 2501 00 91, 2710 19 81, 2710 19 83, 2710 19 87, 2710 19 91, 2710 19 99, 2710 19 94 до 2710 19 99, 2834 29 80, 3102 10 90, 3210, 3211, 3212, 3301 12, 3301 13, 3301 24, 3301 29, 3301 30, 3401 11, 3402, 3808 92, 3808 99, 3809, 3811 90, 3814, 3820, 3824, 3917, 3920 с изключение на 3920 10, 3921 11, 3921 13, 3921 90 60, 3921 90 90, 3923 с изключение на 3923 21, 3925 10, 3925 20, 3925 30, 3925 90 80, 3926 90, 4009, 4010, 4012, 4016, 440711, 440712, 4407 19, 4409 10, 4409 21, 4409 29, 4415 20, 4418, 4421, 4811, 4818 10, 4818 20 10, 4818 20 91, 4818 20 99, 4818 90 10, 4818 90 90, 4819 10, 4820, 4821, 4823 70, 4823 90, 4909, 4910, 4911 10, 4911 91, 4911 99, 6303 92 90, 6306, 6801, 6811 89, 7007 29, 7009 с изключение на 7009 10, 7216 61 10, 7306 30 80, 7306 61 92, 7307 99 80, 7308 с изключение на 7308 90, 7309, 7310 21 91, 7310 21 99, 7312 90, 7314, 7326, 7606, 7608, 7610, 7616 91, 7616 99 90, 8310, 8418 50, 8418 69, 8418 91, 8418 99, 8419 19, 8419 90 85, 8421 21 до 8421 29, 8511 40 00, 8511 50 00, 8511 90 00, 8537, 8707, 8708, 8902, 8903 99, 9001, 9004 10 10, 9004 90 10, 9004 90 90, 9021 21 90, 9021 29, 9401 с изключение на 9401 10 и 9401 20, 9403, 9404 10, 9405, 9406, 9506 21, 9506 29, 9506 99 90, 9619.

               б)Списък на продуктите, посочени в член 1, параграф 2, буква б), съгласно класирането в номенклатурата на Общата митническа тарифа:

               (6)Най-отдалечен регион Гваделупа:

               0403 10, 0901 21, 0901 22, 1006 30, 1006 40, 1101, 1701, 1905, 2007, 2009 с изключение на 2009 11 91 90, 2009 11 99 98, 2009 19 98 99, 2009 49 19 90, 2009 49 30 91, 2009 49 99 90, 2009 61 10 00, 2009 71 99 90, 2009 79 19 90, 2009 79 98 20, 2009 89 19 90, 2009 89 69 90, 2009 89 73 13, 2009 89 73 99, 2009 89 79 99, 2009 89 96 90, 2009 89 97 29, 2009 89 97 99, 2009 89 99 99, 2009 90 29 80, 2009 90 49 00, 2009 90 51 80, 2009 90 59 39, 2009 90 59 90 и 2009 90 97 00, 2202 10 00, 2202 99 19, 2203, 2208 70
                  3
               , 2208 903, 3925 10 00, 7009 91, 7009 92, 8421 21 00.

               (7)Най-отдалечен регион Френска Гвиана:

               0403, 1702, 2007 с изключение на 2007 99 33 25 и 2007 99 35 25, 2009 с изключение на 2009 11 99 98, 2009 31 19 99, 2009 39 39 19, 2009 39 39 99, 2009 49 30 91, 2009 49 30 99, 2009 89 97 99, 2009 49 99 90, 2009 81 99 90, 2009 89 36 90, 2009 89 97 99, 2009 90 29 80, 2009 90 59 90, 2009 90 97 00 и 2009 90 98 80, 2203, 2208 703, 4401 12 00, 4403 49, 4407 29, 4407 99 96, 4409 29 91, 4409 29 99, 4418 10, 4418 20, 4418 40, 4418 50, 4418 60, 4418 90, 4418 99, 4420 10, 9406 10 00, 9406 90 10, 9406 90 38.

               (8)Най-отдалечен регион Мартиника:

               0403 10, 0901 21, 0901 22, 1006 30, 1006 40, 1101 00 11, 1101 00 15, 1701, 1901, 1905, 2006 00 10, 2006 00 35, 2006 00 91, 2007 с изключение на 2007 10 99 15, 2007 99 33 15 и 2007 99 39 29, 2008 с изключение на 2008 20 51, 2008 50 61 90, 2008 60 50 10, 2008 80 50 90, 2008 93 93 90, 2008 97 51 90, 2008 97 59 90, 2008 99 48 94, 2008 99 48 99, 2008 99 49 80 и 2008 99 99 90, 2009 с изключение на 2009 11 99 96, 2009 11 99 98, 2009 19 98 99, 2009 29 99 90, 2009 39 39 19, 2009 39 39 99, 2009 49 30 91, 2009 49 30 99, 2009 49 91 90, 2009 69 51 10, 2009 79 11 91, 2009 79 11 99, 2009 89 97 99
                  4
               , 2009 89 99 994 и 2009 90 59 904, 2203, 2204 21, 2205, 2208 703, 2208 903, 2309 90 96 с изключение на 2309 90 96 39, 3917, 3925, 7009 91, 7009 92, 7212 30, 8421 21 00.

               (9)Най-отдалечен регион Майот:

               0401, 0403, 0406, 2105, 2202, 3208, 3209, 3210, 3214 10 90, 3401, 3402, 9403 20 80, 9403 30, 9403 40, 9403 50, 9403 60, 9404 29 90.

               (10)Най-отдалечен регион Реюнион:

               0905 10, 1512 19, 1514 19 90, 1701, 2002 10, 2005 51 00, 2005 99 80, 2009 с изключение на 2009 11 99 96, 2009 19 98 99, 2009 29 99 90, 2009 39 31 19, 2009 69 19 10, 2009 69 51 10, 2009 79 19 90, 2009 79 30 90, 2009 79 98 20, 2009 89 69 90
                  54, 2009 89 73 91, 2009 89 73 99, 2009 89 97 994, 2009 89 99 96, 2009 89 99 994, 2009 90 51 804 и 2009 90 594, 2202 10, 2202 99 19, 2203, 2204 21 79, 2204 21 80, 2204 21 83, 2204 21 84, 2204 29 83, 2204 29 84, 2206 00 59, 2206 00 89, 2208 70
                  63, 2208 903, 2402 20, 3208, 3209, 3214 10 90, 3920 10, 3923 21, 4819 20 00, 7113, 7114, 7115, 7117, 7308 90, 9404 21 10, 9404 21 90, 9404 29 10, 9404 29 90.

               ПРИЛОЖЕНИЕ II

               Информация, която трябва да бъде включена в доклада за мониторинг по член 4

               1.Прогнозна оценка на допълнителните производствени разходи. Френските органи предават на Комисията обобщаващ доклад с необходимите данни, за да се определи дали има допълнителни разходи, които увеличават себестойността на продуктите местно производство в сравнение с продуктите с друг произход. Предоставената информация в обобщаващия доклад включва най-малко следните данни, когато такива са налични: разходи за суровини, разходи за складиране (поддържане на прекомерни складови наличности и по-дълъг период на ротация), разходи, свързани с преоразмеряване на оборудването, допълнителни разходи за човешки ресурси и финансиране. Тези данни трябва да бъдат представени минимум за всяка продуктова категория от позициите по Хармонизираната система съгласно първите четири цифри на Комбинираната номенклатура.

               Докладът съдържа и „продуктови информационни листове“ във връзка с допълнителните разходи, които Франция продължава да прави периодично.

               2.Други субсидии. Френските органи изпращат на Комисията списък с всички други мерки за помощ и подпомагане за посрещане на допълнителните производствени разходи, които икономическите оператори понасят поради отдалечеността на регионите Мартиника, Гваделупа, Френска Гвиана, Майот и Реюнион.

               3.Въздействие върху бюджета на публичните органи. Френските органи попълват таблица 1, като предоставят приблизителна оценка на общия размер (в евро) на събраните и несъбраните данъци във връзка с прилагането на диференцирано данъчно облагане с данък „octroi de mer“.

               Таблица 1.

                        Година*

                        2019

                        2020

                        2021

                        2022

                        2023

                        2024

                        Бележки**

                        Несъбрани данъци 1

                        Данъчни постъпления — внос2

                        Данъчни постъпления — местно производство3

               Бележки към таблицата:

               (1)„Несъбрани данъци“: общият размер (в евро) на несъбрания данък поради диференцираното данъчно облагане на продуктите местно производство (намаления/освобождавания). По отношение на продуктите те се изчисляват, като се умножи стойността на продадената местна продукция (т.е. износът се изважда) по приложената данъчна разлика. След това показателят се изчислява, като се сумират получените резултати за всеки продукт.

               (2)„Данъчни постъпления — внос“: общият размер (в евро) на събрания данък „octroi de mer“ при внос на продуктите.

               (3)„Данъчни постъпления — местно производство“: общият размер (в евро) на събрания данък „octroi de mer“ върху местното производство.

               (*)
                     Възможно е информацията да не е налична за всички вписани години.

               (**)
                     Посочете коментарите и разясненията, които се считат за уместни.

               4.Въздействие върху общите икономически резултати. Френските органи попълват таблица 2 за всеки регион, като предоставят данни, които разкриват въздействието на диференцираното данъчно облагане върху социално-икономическото развитие на тези региони. Показателите, които се изискват в таблицата, се отнасят за резултатите на отраслите, ползващи се от разлика в данъчното облагане, в сравнение с общите икономически резултати на тези най-отдалечени региони. Ако някои показатели не са налични, трябва да се предоставят други данни за въздействието върху общите икономически резултати на тези региони.

               Таблица 2.

                        Година*

                        2019

                        2020

                        2021

                        2022

                        2023

                        2024

                        Бележки**

                        Брутна добавена стойност на регионално равнище

                        -В отраслите, ползващи се от разлика в данъчното облагане 1

                        Обща регионална заетост

                        -В отраслите, ползващи се от разлика в данъчното облагане 1

                        Брой действащи предприятия

                        -В отраслите, ползващи се от разлика в данъчното облагане 1

                        Индекс на равнищата на цените — континентална Франция

                        Индекс на равнищата на цените — най-отдалечени региони

               Бележки към таблицата:

               (1)„Отрасли, ползващи се от разлика в данъчното облагане“: икономическите отрасли (определение по NACE или подобно), в които производството се ползва предимно (по производствен обем) от разлика в данъчното облагане.

               (*)
                     Възможно е информацията да не е налична за всички вписани години.

               (**)
                     Посочете коментарите и разясненията, които се считат за уместни.

               5.Спецификации на режима. Френските органи попълват таблици 3 и 4 за всеки продукт (четирицифрен и шестцифрен код по ХС, осемцифрен код по КН или десетцифрен код по ТАРИК в зависимост от случая) и по години (от 2019 до 2024 г.) за всеки от регионите Мартиника, Гваделупа, Френска Гвиана, Майот и Реюнион. В списъка не се включват продуктите, ползващи се от разлика в данъчното облагане.

               Таблица 3. Идентифициране на продукти и приложени ставки.

                        Продукти, ползващи се от разлика в данъчното облагане — митническа номенклатура (4, 6, 8 или 10 цифри)

                        Година

                        Външна ставка на данъка „octroi de mer“ 1

                        Вътрешна ставка на данъка „octroi de mer“ 2

                        Приложена разлика в данъчното облагане 3

                        Бележки*

                        2019

                        2020

                        2021

                        2022

                        2023

               Бележки към таблицата:

               (1)„Външна ставка на данъка „octroi de mer“: ставката на данъка „octroi de mer“, която се прилага за вноса.

               (2)„Вътрешна ставка на данъка „octroi de mer“: ставката на данъка „octroi de mer“, която се прилага за продукти местно производство.

               (3)„Приложена разлика в данъчното облагане“: разликата между вътрешната и външната ставка на данъка „octroi de mer“.

               (*)
                     Посочете коментарите и разясненията, които се считат за уместни.

               Таблица 4. Пазарен дял на продуктите, ползващи се от разлика в данъчното облагане.

                        Продукти, ползващи се от разлика в данъчното облагане — код по КН (4, 6, 8 или 10 цифри)*

                        Година

                        Обем 1

                        Размер (в евро) 2

                        Бележки**

                        Местно производство

                        Мерна единица

                        Внос

                        Пазарен дял*

                        Местно производство

                        Внос

                        Пазарен дял*

                        2019

                        2020

                        2021

                        2022

                        2023

               Бележки към таблицата:

               (*)
                     Първата колона следва да бъде идентична с тази от предходната таблица, за да е възможно синхронизиране на данните.

               (1)„Обем“: в колоната „мерна единица“ посочете мерната единица (тонове, hl, бройки и т.н.).

               (2)„Размер“: при вноса той съвпада с данъчната основа.

               (*)
                     „Пазарен дял“: пазарният дял се изчислява чрез приспадане на износа на местни продукти.

               (**)
                     Посочете коментарите и разясненията, които се считат за уместни.

               6.Нередности. Френските органи предоставят информацията за всички разследвания във връзка с административни нередности, по-специално при данъчни измами или контрабанда, в контекста на прилагането на диференцирано данъчно облагане при режима „octroi de mer“. Те предоставят също така подробна информация, включително най-малко информация за естеството на случая, стойността и периода от време.

               7.Жалби. Френските органи информират за подадените жалби пред местните, регионалните или националните органи във връзка с прилагането на диференцирано данъчно облагане при режима „octroi de mer“ (както от бенефициери, така и от лица, които не са бенефициери по режима).

                     (1)

                        Приложение I към Регламент (ЕИО) № 2658/87 на Съвета от 23 юли 1987 г. относно тарифната и статистическа номенклатура и Общата митническа тарифа (ОВ L 256, 7.9.1987 г., стр. 1).

                     (2)

                        С изключение на небиологичните продукти.

                     (3)

                        Само продуктите на базата на ром от позиция 2208 40.

                     (4)

                        Когато стойността Брикс на продукта е по-голяма от 20.

                     (5)
                  4
                        Когато стойността Брикс на продукта е по-голяма от 20.

                     (6)
                  3
                        Само продуктите на базата на ром от позиция 2208 40.


               ЕВРОПЕЙСКА КОМИСИЯ
            Брюксел, 10.3.2021
            COM(2021) 112 final
            2021/0057(NLE)
            Предложение за
            РЕШЕНИЕ НА СЪВЕТА
            относно позицията, която трябва да се заеме от Европейския съюз в рамките на Международния съвет за тропически дървен материал относно удължаването на срока на действие на Международното споразумение за тропическия дървен материал от 2006 г.

               ОБЯСНИТЕЛЕН МЕМОРАНДУМ

               1.Предмет на предложението

               Настоящото предложение се отнася до решение на Съвета за установяване на позицията, която трябва да се заеме от Европейския съюз в рамките на Международния съвет за тропически дървен материал, във връзка с предложеното удължаване на срока на действие на Международното споразумение за тропическия дървен материал от 2006 г. (наричано по-долу „МСТДМ от 2006 г.“ или „споразумението“).

               2.Контекст на предложението

               2.1.Международното споразумение за тропическия дървен материал от 2006 г.

               Целта на МСТДМ от 2006 г. е да се насърчи разширяването и разнообразяването на международната търговия с тропически дървен материал от устойчиво стопанисвани гори и законно добит от гори и да се подпомогне устойчивото стопанисване на горите, произвеждащи тропически дървен материал. Европейският съюз е страна по МСТДМ от 2006 г.
                  1
               .

               МСТДМ от 2006 г. замени МСТДМ от 1994 г., като първото МСТДМ бе прието през 1983 г. (МСТДМ от 1983 г.).

               МСТДМ от 2006 г. (прието през 2006 г.) влезе в сила на 7 декември 2011 г. за срок от десет години. Следователно срокът му на действие изтича на 6 декември 2021 г., освен ако Международният съвет за тропически дървен материал не реши чрез специално гласуване да го удължи, да го предоговори или да го прекрати в съответствие с член 44, параграф 1 от МСТДМ от 2006 г. В съответствие с член 44, параграф 2 срокът на действие на МСТДМ от 2006 г. може да бъде удължен за първоначален период от пет години и допълнителен от три години.

               2.2.Международният съвет за тропически дървен материал

               Съгласно член 6, параграф 1 от МСТДМ от 2006 г. Международният съвет за тропически дървен материал е висшият орган на Международната организация за тропически дървен материал (МОТДМ)
                  2
               . МОТДМ представлява около 80 % от тропическите гори в света и над 90 % от търговията с дървен материал и продукти от дървен материал. Международният съвет за тропически дървен материал се състои от всички членове на МОТДМ. В МОТДМ има две категории членство: производител и потребител. В съответствие с член 44, параграф 1 Международният съвет за тропически дървен материал може чрез специално гласуване да реши да удължи срока на действие на МСТДМ от 2006 г., да го предоговори или да го прекрати, докато в съответствие с член 44, параграф 2 срокът на действие на споразумението може да бъде удължен за първоначален период от пет години и допълнителен от три години. В съответствие с член 12, параграф 1 Международният съвет за тропически дървен материал се стреми да взема всички решения и да прави всички препоръки с консенсус. Ако не може да бъде постигнат консенсус, в съответствие с член 44, параграф 1 Международният съвет за тропически дървен материал взема решение относно МСТДМ от 2006 г. със специално гласуване. В съответствие с член 2, параграф 8 „специално гласуване“ означава гласуване, изискващо поне две трети от гласовете, подадени от присъстващите и гласуващи членове производители, и поне 60 % от гласовете, подадени от присъстващите и гласуващи членове потребители, броени отделно, при условие че тези гласове са подадени от поне половината от присъстващите и гласуващи членове производители и от поне половината от присъстващите и гласуващи членове потребители. В съответствие с член 7, буква а) Международният съвет за тропически дървен материал може също така да взема решения, без да провежда заседание.

               Членовете на Международния съвет за тропически дървен материал разполагат с общо 2000 гласа (всяка от групите на производителите и потребителите разполага с по 1000 гласа). Годишните вноски и гласовете се разпределят поравно между тези две групи. В рамките на всяка група таксите и гласовете на отделните членове се изчисляват въз основа на търговията с тропически дървен материал, а при производителите — въз основа на размера на тропическите гори в държавата. ЕС плаща най-големия изчислен дял от вноските (заплащани от Комисията за всички държави членки) в административния бюджет на МОТДМ, има най-голям брой гласове (и най-голям брой членове потребители) и може да има блокиращо малцинство в случай на специално гласуване.

               2.3.Предвиденото удължаване на срока на действие на МСТДМ от 2006 г.

               МОТДМ се сблъска със сериозни финансови проблеми, свързани с лоши инвестиции на средства от бивш ръководен екип на секретариата, довели до загуба от 18 милиона щатски долара през периода 2012—2015 г.

               МОТДМ е в процес на финансово възстановяване, макар и той да е все още на ранен етап, с цел преодоляване на недостига на финансови средства и проблемите от управленски характер във връзка с проекти и дейности, и започна реформа на своята финансова структура. Пилотната фаза на новата финансова структура ще продължи до 2022 г.

               Удължаването на срока на действие на МСТДМ от 2006 г. ще предостави на МОТДМ и нейните членове необходимото време за продължаване на работата по реформирането на финансовата структура на организацията, както и за цялостното финансово стабилизиране на МОТДМ, и за определяне на необходимостта от съществено преразглеждане на МСТДМ от 2006 г. в бъдеще.

               3.Позиция, която трябва да се заеме от името на Съюза

               Предвиденият акт е решение на Съвета относно позицията, която трябва да се заеме от името на Съюза, въз основа на член 218, параграф 9 от Договора за функционирането на Европейския съюз (ДФЕС).

               Целта на настоящото предложение е Съветът да упълномощи Комисията да даде одобрение или да гласува от името на Съюза в подкрепа на удължаването на срока на действие на МСТДМ от 2006 г. в рамките на Международният съвет за тропически дървен материал.

               4.Правно основание

               4.1.Процесуалноправно основание

               4.1.1.Принципи

               В член 218, параграф 9 от ДФЕС се предвижда приемането на решения за установяване на „позициите, които трябва да се заемат от името на Съюза в рамките на орган, създаден със споразумение, когато този орган има за задача да приема актове с правно действие, с изключение на актовете за допълнение или изменение на институционалната рамка на споразумението“.

               Понятието „актове с правно действие“ включва актове с правно действие по силата на нормите на международното право, които уреждат съответния орган. То включва и инструменти, които нямат обвързващ характер съгласно международното право, но са „годни да окажат съществено въздействие върху съдържанието на приеманата от законодателя на Съюза нормативна уредба“
                  3
               .

               4.1.2.Приложение в конкретния случай

               Актът, който Международният съвет за тропически дървен материал може да реши да приеме, представлява акт с правно действие.

               Предвиденият акт не допълва, нито изменя институционалната рамка на споразумението.

               Поради това процесуалноправното основание за предложеното решение е член 218, параграф 9 от ДФЕС.

               4.2.Материалноправно основание

               4.2.1.Принципи

               Материалноправното основание за дадено решение съгласно член 218, параграф 9 от ДФЕС зависи преди всичко от целта и съдържанието на предвидения акт, във връзка с който се заема позиция от името на Съюза. Ако предвиденият акт преследва две цели или се състои от две части и ако едната от целите или частите може да се определи като основна, докато другата е само акцесорна, решението съгласно член 218, параграф 9 от ДФЕС трябва да се основава на едно-единствено материалноправно основание, а именно на изискваното от основната или преобладаващата цел или част.

               4.2.2.Приложение в конкретния случай

               Основната цел и съдържание на предвидения акт са свързани с общата търговска политика.

               Поради това материалноправното основание за предложеното решение е член 207 от ДФЕС.

               4.3.Заключение

               Правното основание за предложеното решение следва да бъде член 207 от ДФЕС във връзка с член 218, параграф 9 от ДФЕС.

               2021/0057 (NLE)

               Предложение за

               РЕШЕНИЕ НА СЪВЕТА

               относно позицията, която трябва да се заеме от Европейския съюз в рамките на Международния съвет за тропически дървен материал относно удължаването на срока на действие на Международното споразумение за тропическия дървен материал от 2006 г.

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за функционирането на Европейския съюз, и по-специално член 207 във връзка с член 218, параграф 9 от него,

               като взе предвид предложението на Европейската комисия,

               като има предвид, че:

               (1)Международното споразумение за тропическия дървен материал от 2006 г. (МСТДМ от 2006 г.)бе сключено от Съюза с Решение 2011/731/ЕС на Съвета
                  4
                и влезе в сила на 7 декември 2011 г.

               (2)В съответствие с член 44, параграф 1 от МСТДМ от 2006 г. споразумението ще остане в сила за срок от десет години след влизането му в сила — до 6 декември 2021 г. — освен ако Международният съвет за тропически дървен материал, със специално гласуване в съответствие с член 12, не реши да удължи срока, да го предоговори или да го прекрати в съответствие с разпоредбите на посочения член.

               (3)Международният съвет за тропически дървен материал — в качеството си на висш орган на Международната организация за тропически дървен материал (МОТДМ) — състоящ се от всички членове на МСТДМ в съответствие с член 6 от МСТДМ от 2006 г. — в съответствие с член 44, параграф 2 може да реши да удължи срока на действие на МСТДМ от 2006 г. за два периода — първоначален период от пет години и допълнителен от три години.

               (4)Международният съвет за тропически дървен материал ще вземе решение за удължаване на срока на действие на МСТДМ от 2006 г. или на своята 57-та сесия, която ще се проведе през ноември 2021 г., или в периода между сесиите чрез процес на вземане на решение без провеждане на заседание.

               (5)Удължаването на срока на действие на МСТДМ от 2006 г. за първоначален период от пет години е в интерес на Европейския съюз, тъй като МОТДМ все още е в ранните етапи на финансово възстановяване и на процеса на реформиране на финансовата си структура.

               (6)Следва да бъде установена позицията на Съюза в рамките на Международния съвет за тропически дървен материал,

               ПРИЕ НАСТОЯЩОТО РЕШЕНИЕ:

               Член 1

               Позицията на Европейския съюз в рамките на Международния съвет за тропически дървен материал е да се даде одобрение или да се гласува в подкрепа на удължаването на срока на действие на Международното споразумение за тропическия дървен материал от 2006 г. за първоначален период от пет години.

               Член 2

               Адресат на настоящото решение е Комисията.

               Съставено в Брюксел на […] година.

                     За Съвета

                     Председател

                     (1)

                        2007/648/ЕО: Решение на Съвета от 26 септември 2007 г. за подписване от името на Европейската общност и временно прилагане на Международното споразумение за тропическия дървен материал от 2006 г. (ОВ L 262, 9.10.2007 г., стр. 6—7).

                     (2)

                        МОТДМ е създадена с МСТДМ от 1983 г.

                     (3)

                        Решение на Съда на Европейския съюз от 7 октомври 2014 г., Германия/Съвет, C-399/12, ECLI:EU:C:2014:2258, т. 61—64.

                     (4)

                        Решение 2011/731/ЕС на Съвета от 8 ноември 2011 г. относно сключването, от името на Европейския съюз, на Международното споразумение за тропическия дървен материал от 2006 г. (ОВ L 294, 12.11.2011 г., стр. 1).


               ЕВРОПЕЙСКА КОМИСИЯ
            Брюксел, 11.3.2021
            COM(2021) 116 final
            2021/0061(NLE)
            Предложение за
            РЕШЕНИЕ НА СЪВЕТА
            относно позицията, която трябва да се заеме от името на Европейския съюз в Европейския комитет за изготвяне на стандарти в областта на корабоплаването по вътрешните водни пътища и в Централната комисия за корабоплаване по река Рейн относно приемането на стандарти за хармонизирани речни информационни услуги

               ОБЯСНИТЕЛЕН МЕМОРАНДУМ

               1.Предмет на предложението

               Настоящото предложение се отнася до решението за установяване на позицията, която трябва да се заеме от името на Съюза на заседанието на Европейския комитет за изготвяне на стандарти за корабоплаването по вътрешните водни пътища (CESNI) на 15 април 2021 г. и на пленарното заседание на Централната комисия за корабоплаване по Рейн (ЦККР) на 2 юни 2021 г. във връзка с предвиденото приемане на европейските стандарти за речни информационни услуги (ES-RIS, изд. 2021/1).

               2.Контекст на предложението

               2.1.ЦККР и CESNI

               Централната комисия за корабоплаване по Рейн (ЦККР) е международна организация с регулаторни функции по въпросите на водния транспорт по Рейн. Договарящи страни в ЦККР са четири държави — членки на ЕС (Белгия, Германия, Нидерландия и Франция) и Швейцария.

               Ревизираната конвенция за корабоплаването по Рейн, подписана на 17 октомври 1868 г. в Манхайм, определя правната рамка, уреждаща използването на Рейн като вътрешен воден път за корабоплаване, и определя правомощията на ЦККР. Конвенцията, прилагаща се в момента, е резултат от Конвенцията за изменение на ревизираната Конвенция за корабоплаването по Рейн, приета на 20 ноември 1963 г., която влезе в сила на 14 април 1967 г. Пленарни заседания се провеждат два пъти годишно. На тях присъстват представители на държавите — членки на ЦККР. Пленарното заседание е органът на ЦККР за вземане на решения. На него се приемат резолюциите на Централната комисия. Всяка държава има един глас, като решенията се вземат с единодушие. Тези резолюции са правно обвързващи. ЕС не е член на ЦККР.

               През 2015 г. ЦККР прие резолюция за създаване на Европейски комитет за изготвяне на общи стандарти в областта на корабоплаването по вътрешните водни пътища (Comité Européen pour l’élaboration de Standards dans le domaine de Navigation Intérieure — CESNI). Мисията на CESNI включва приемането на технически стандарти в различни области, по-специално по отношение на плавателните съдове, информационните технологии и екипажа, еднаквото тълкуване на тези стандарти и на съответните процедури, както и разисквания относно безопасността на корабоплаването, опазването на околната среда или други области на корабоплаването.

               CESNI се състои от експерти, представляващи държавите — членки на ЦККР, които имат право на глас на база един глас на държава. ЕС не е член на CESNI. Въпреки това ЕС може да участва в работата на CESNI наред с международни организации, чиято мисия обхваща области от дейността на CESNI, но без да има право на глас.

               2.2.Предвиденият акт на CESNI и на ЦККР

               На заседанието си на 15 април 2021 г. CESNI трябва да приеме първото издание на Европейския стандарт за речни информационни услуги (ES-RIS, изд. 2021/1) .

               През 2019 и 2020 г. експертите на CESNI изготвиха проекта на ES-RIS 2021/1. Това ще бъде първото издание на стандартите RIS от CESNI и ще установи базата за бъдещи преразглеждания на ES-RIS. ES-RIS 2021/1 съдържа техническите спецификации в областите, уредени с Директива 2005/44/ЕО на Европейския парламент и на Съвета от 7 септември 2005 г. относно хармонизираните речни информационни услуги (RIS) относно вътрешните водни пътища на Общността
                  1
                и с актовете за изпълнение, приети от Комисията съгласно член 5 от същата директива. Техническите спецификации, съдържащи се в актовете за изпълнение, се основават на техническите принципи, определени в приложение II към Директива 2005/44/ЕО, и отчитат работата, извършена в тази област от съответните международни организации (напр. ЦККР, ИКЕ на ООН). В това първо издание на ES-RIS не са правени промени в съдържанието на техническите спецификации. Съответните стандарти са възпроизведени в частите и приложенията към ES-RIS, а не са само упоменати чрез позоваване на документи, публикувани от ИКЕ на ООН. Освен това ES-RIS 2021/1 съдържа Стандарта за изпитване — AIS за вътрешни водни пътища 2021/3.0, който беше приет от CESNI на 13 октомври 2020 г. и беше предмет на Решение (ЕС) 2020/1508 на Съвета
                  2
               .

               ES-RIS 2021/1 обхваща следните технически стандарти за RIS:

               Част I: Стандартни системи за изобразяване на електронни карти и информация за корабоплаването по вътрешни водни пътища

               Част II: Стандартно проследяване и локализиране на плавателни съдове в корабоплаването по вътрешни водни пътища

               Част III: Изисквания към работата и експлоатационните показатели, методи на изпитване и необходими резултати от изпитването за бордовото оборудване за AIS за вътрешни водни пътища (Стандарт за изпитване — AIS за вътрешни водни пътища)

               Част IV: Стандартно електронно корабно докладване при плаването по вътрешни водни пътища

               Част V: Стандартни известия до капитаните

               ES-RIS ще бъде редовно актуализирана, като се взема предвид работата на работните групи на CESNI. Редовното актуализиране на ES-RIS е необходимо за:

               –поддържане на високото равнище на безопасност на корабоплаването по вътрешните водни пътища,

               –следване на техническото развитие,

               –осигуряване на съвместимост с правната рамка на ЕС и международните изисквания.

               На заседанието си на 13 октомври 2020 г. CESNI реши да насрочи приемането на ES-RIS 2021/1 за заседанието на 15 април 2021 г. Преди заседанието на 15 април 2021 г. се очаква в проектите на стандарти да бъдат направени само незначителни промени. ES-RIS 2021/1 ще бъде публикуван на определен за целта уебсайт (cesni.eu). Всички държави — членки на ЕС, разполагат със (защитен) достъп до гореупоменатите проекти на стандарти.

               Техническите спецификации, съдържащи се в ES-RIS 2021/1, съответстват на техническите спецификации, които вече са приети в правната рамка на Директива 2005/44/ЕО
                  3
               .

               ЦККР ще приеме резолюция, която ще измени разпоредбите на ЦККР, за да бъде включено позоваване на ES-RIS 2021/1.

               С цел да се осигури съгласуваност на двата съществуващи правни режима за хармонизирани речни информационни услуги (Рейн и ЕС), е целесъобразно да се уеднаквят съответните стандарти. Като се има предвид, че съответното законодателство на ЕС вече е в сила, разпоредбите на ЦККР ще се позовават на ES-RIS 2021/1 от 25 април 2022 г. Тази дата съответства на срока за прилагане на Регламент за изпълнение (ЕС) 2019/1744 на Комисията, който е последният акт за изпълнение, влязъл в сила съгласно Директива 2005/44/ЕО.  По този начин ще се осигури хармонизиране на графика за изпълнение.

               3.Позиция, която трябва да се заеме от името на Съюза

               Позицията на Съюза е необходима, като се има предвид, че предметът на предвидените актове се отнася до област, която е от изключителната компетентност на Съюза, и че е необходимо да се гарантира, че интересите на ЕС се вземат предвид по подходящ начин при приемането на решения относно установяването на стандарти за хармонизирани речни информационни услуги (RIS). Съгласно член 3, параграф 2 от ДФЕС Съюзът разполага с изключителна външна компетентност в областите, обхванати от въпросните стандарти, тъй като те могат да засегнат общите правила на Съюза. Наистина, държавите членки установяват RIS в съответствие с член 4 от Директива 2005/44/ЕО, спазвайки техническите спецификации, които се съдържат в актовете за изпълнение, приети от Комисията съгласно член 5 от същата директива. Съдържанието на въпросните проекти на стандарти трябва да бъде изцяло уеднаквено със стандартите, които понастоящем са включени в задължителните технически спецификации на ЕС, приети съгласно Директива 2005/44/ЕО и съдържащи се в регламенти за изпълнение (ЕС) 2018/2032, 2018/1973, 2019/838 и 2019/1744. Тези стандарти се отнасят до техническите спецификации за хармонизираните речни информационни услуги, които в светлината на съображение 3 от Директива 2005/44/ЕО следва да бъдат взети предвид при приемането на задължителни технически спецификации съгласно член 5 от същата директива.

               Изготвянето на ES-RIS беше обект на интензивна подготовка на равнище експерти на CESNI. В тази връзка бяха проведени консултации с широк кръг експерти от публичния и частния сектор. При разработването на стандартите бяха проведени следните технически заседания на равнището на CESNI:

               –заседания на работните групи (13—14.2.2019 г., 11—12.12.2019 г., 1—2.4.2020 г., 23—26.6.2020 г., 2—3.9.2020 г.) и

               –заседание на комитета (13.10.2020 г.).

               Тези заседания дадоха възможност да се постигне споразумение на равнище експерти относно стандартите за хармонизирани речни информационни услуги.

               Предложената позиция на Съюза е да бъде приет стандарт ES-RIS 2021/1, тъй като той улеснява поддържането на най-високо равнище на безопасност на корабоплаването по вътрешните водни пътища, съобразен е с техническото развитие в този сектор и осигурява съвместимост на речните информационни услуги в Европа

               4.Правно основание

               4.1.Процесуалноправно основание

               4.1.1.Принципи

               В член 218, параграф 9 от Договора за функционирането на Европейския съюз (ДФЕС) се предвижда приемането на решения за установяване на „позициите, които трябва да се заемат от името на Съюза в рамките на орган, създаден със споразумение, когато този орган има за задача да приема актове с правно действие, с изключение на актовете за допълнение или изменение на институционалната рамка на споразумението“.

               Член 218, параграф 9 от ДФЕС се прилага независимо от това дали Съюзът е член на органа или страна по споразумението
                  4
               .

               Понятието „актове с правно действие“ включва актове с правно действие по силата на нормите на международното право, които уреждат съответния орган. То включва също така инструменти, които нямат обвързващ характер по международното право, но са „годни да окажат съществено въздействие върху съдържанието на приеманата от законодателя на Съюза нормативна уредба“
                  5
               .

               4.1.2.Приложение в конкретния случай

               Както CESNI, така и ЦККР са органи, създадени по силата на международно споразумение.

               Макар приеманите от CESNI правила да не са обвързващи сами по себе си, те ще станат обвързващи за членовете на ЦККР, щом ЦККР промени регулаторната си рамка, свързана с техническите спецификации на RIS, като се позове на стандартите, приети от CESNI, и ги направи задължителни в рамките на прилагането на Ревизираната конвенция за корабоплаването по Рейн. Обвързващото действие на правилата за Рейн за членовете на ЦККР произтича от разпоредбите на Конвенцията от Манхайм от 17 октомври 1868 г.
                  6

               Освен това стандартът ES-TRIN 2021/1 и бъдещите му преразглеждания представляват актове с правно действие за целите на прилагането на член 218, параграф 9 от ДФЕС, тъй като могат да имат значително отражение върху съдържанието на правото на ЕС. Член 5 от Директива 2005/44/ЕО оправомощава Комисията да приема технически насоки и технически спецификации, за да поддържа RIS и да осигури оперативната съвместимост на тези услуги. В съображение 3 от директивата е посочено, че за повишаване на безопасността и в интерес на общоевропейската хармонизация тези общи изисквания и технически спецификации трябва да бъдат създадени въз основа на постигнатото в тази област от международни организации като Централната комисия за корабоплаване по Рейн (ЦККР) и Икономическата комисия за Европа на ООН (ИКЕ на ООН).

               ES-RIS 2021/1 ще съдържа технически спецификации, съответстващи на тези, които до момента са приети в рамките на член 5 от Директива 2005/44/ЕО. Техническите спецификации, приложими за RIS съгласно Конвенцията от Манхайм, ще бъдат уеднаквени с тези, приети в рамките на Директива 2005/44/ЕО, а всяко бъдещо преразглеждане на ES-RIS 2021/1 ще има пряко въздействие върху достиженията на правото на Съюза в тази област.

               Резолюцията, която ще бъде приета от ЦККР и която ще измени разпоредбите на ЦККР, за да бъде включено позоваване на ES-TRIN 2021/1, ще бъде правно обвързваща за страните в ЦККР. Тя обаче няма да допълва или изменя институционалната рамка на Конвенцията от Манхайм.

               Поради това е необходимо да се установи позицията, която да бъде заета от името на Съюза в рамките на CESNI и ЦККР по отношение на приемането на стандарти за хармонизирани речни информационни услуги.

               Поради това процесуалноправното основание за предложеното решение е член 218, параграф 9 от ДФЕС.

               4.2.Материалноправно основание

               4.2.1.Принципи

               Материалноправното основание за дадено решение зависи съгласно член 218, параграф 9 от ДФЕС преди всичко от целта и съдържанието на предвидения акт, във връзка с който се заема позиция от името на Съюза. Ако предвиденият акт преследва две цели или се състои от две части и ако едната от целите или частите може да се определи като основна, докато другата е само акцесорна, решението съгласно член 218, параграф 9 от ДФЕС трябва да се основава на едно-единствено материалноправно основание, а именно на изискваното от основната или преобладаващата цел или част.

               4.2.2.Приложение в конкретния случай

               Главната цел и съдържание на предвидения акт са свързани с общата транспортна политика.

               Поради това материалноправното основание за предложеното решение е член 91, параграф 1 от ДФЕС.

               4.3.Заключение

               Правното основание за предложеното решение следва да бъде член 91, параграф 1 от ДФЕС във връзка с член 218, параграф 9 от ДФЕС.

               2021/0061 (NLE)

               Предложение за

               РЕШЕНИЕ НА СЪВЕТА

               относно позицията, която трябва да се заеме от името на Европейския съюз в Европейския комитет за изготвяне на стандарти в областта на корабоплаването по вътрешните водни пътища и в Централната комисия за корабоплаване по река Рейн относно приемането на стандарти за хармонизирани речни информационни услуги

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за функционирането на Европейския съюз, и по-специално член 91, параграф 1 във връзка с член 218, параграф 9 от него,

               като взе предвид предложението на Европейската комисия,

               като има предвид, че:

               (1)Ревизираната конвенция за корабоплаването по Рейн, подписана в Манхайм на 17 октомври 1868 г., изменена с Конвенцията за изменение на Ревизираната конвенция за корабоплаването по Рейн, подписана в Страсбург на 20 ноември 1963 г., влезе в сила на 14 април 1967 г.

               (2)Съгласно член 1 от Споразумението Централната комисия за корабоплаване по Рейн (ЦККР) може да изменя своята регулаторна рамка, свързана с речните информационни услуги (RIS), като се позове на стандартите, приети от Европейския комитет за изготвяне на стандарти в областта на корабоплаването по вътрешните водни пътища (CESNI) и като направи тези стандарти задължителни в рамките на прилагането на Ревизираната конвенция за корабоплаването по Рейн.

               (3)CESNI е създаден на 3 юни 2015 г. в рамките на ЦККР, за да разработи в различните области технически стандарти за вътрешните водни пътища, по-специално по отношение на плавателните съдове, информационните технологии и екипажа.

               (4)Действията на Съюза в сектора на корабоплаването по вътрешните водни пътища следва да имат за цел да осигурят единство по отношение на разработването на технически спецификации, прилагани в Съюза, по отношение на RIS.

               (5)За ефикасен транспорт и безопасно корабоплаване по вътрешните водни пътища е важно RIS да бъдат във възможно най-голяма степен съвместими и хармонизирани в различните правни режими в Европа.

               (6)CESNI, на заседанието си на 15 април 2021 г., трябва да приеме Европейски стандарт — Речни информационни услуги (ES-RIS) 2021/1.

               (7)ES-RIS 2021/1 определя единни технически спецификации и стандарти с цел поддържане на RIS и осигуряване на оперативна съвместимост на тези услуги. Въпросните технически спецификации и стандарти съвпадат с тези, чието приемане се изисква от Директива 2005/44/ЕО на Европейския парламент и на Съвета
                  7
               , по-специално в следните области: система за изобразяване на електронни карти и информация за корабоплаването по вътрешните водни пътища, електронно корабно докладване, известия до капитаните, системи за проследяване и локализиране на корабите и съвместимост на оборудването, необходимо за използването на RIS.

               (8)Техническите спецификации за RIS се основават на техническите принципи, определени в приложение II към Директива 2005/44/ЕО, и вземат предвид работата, извършена в тази област от съответните международни организации.

               (9)Целесъобразно е да се установи позицията, която трябва да се заеме от името на Съюза в CESNI, тъй като ES-RIS 2021/1 ще бъде в състояние да повлияе решително върху съдържанието на правото на Съюза, а именно върху обвързващите технически спецификации, приети в рамките на Директива 2005/44/ЕО.

               (10)На пленарното си заседание на 2 юни 2021 г. ЦККР трябва да приеме резолюция, с която ще се изменят разпоредбите на ЦККР, за да се включи позоваване на ES-RIS 2021/1. Поради това е целесъобразно също така да се установи позицията, която трябва да се заеме от името на Съюза в ЦККР.

               (11)Съюзът не е член нито на ЦККР, нито на CESNI. Позицията на Съюза трябва да бъде изразена от държавите — членки на Съюза, които са членки на тези органи, като действат съвместно,

               ПРИЕ НАСТОЯЩОТО РЕШЕНИЕ:

               Член 1

               1.Позицията, която трябва да се заеме от името на Съюза на заседанието на Европейския комитет за изготвяне на стандарти за корабоплаване по вътрешните водни пътища (CESNI) на 15 април 2021 г., е да се съгласи с приемането на Европейски стандарт — Речни информационни услуги (ES-RIS) 2021/1.

               2.Позицията, която трябва да се заеме от името на Съюза на пленарните заседания на Централната комисия за корабоплаване по Рейн (ЦККР), когато се взема решение за речните информационни услуги, е да се подкрепят всички предложения за уеднаквяване на разпоредбите на ЦККР с тези на ES-RIS 2021/1.

               Член 2

               1.Позицията, посочена в член 1, параграф 1, се изразява от държавите — членки на Съюза, които са членове на CESNI, като действат съвместно.

               2.Позицията, посочена в член 1, параграф 2, се изразява от държавите — членки на Съюза, които са членове на ЦККР, като действат съвместно.

               Член 3

               Малки технически промени в позициите, определени в член 1, могат да се договарят, без да е необходимо допълнително решение на Съвета.

               Член 4

               Адресати на настоящото решение са държавите членки.

               Съставено в Брюксел на […] година.

                     За Съвета

                     Председател

                     (1)

                        Директива 2005/44/ЕО на Европейския парламент и на Съвета от 7 септември 2005 г. относно хармонизираните речни информационни услуги (RIS) относно вътрешните водни пътища на Общността (ОВ L 255, 30.9.2005 г., стр. 152).

                     (2)

                        Решение (ЕС) 2020/1508 на Съвета от 12 октомври 2020 г. относно позицията, която трябва да се заеме от името на Европейския съюз в рамките на Европейския комитет за изготвяне на стандарти за вътрешното корабоплаване (CESNI) и в рамките на Централната комисия за корабоплаване по река Рейн (ЦККР) във връзка с приемането на стандарти относно плавателните съдове по вътрешните водни пътища (ОВ L 345, 19.10.2020 г., стр. 6).

                     (3)

                        Регламент за изпълнение (ЕС) 2018/2032 на Комисията от 20 ноември 2018 г. за изменение на Регламент (ЕО) № 416/2007 на Комисията относно техническите спецификации за известия до корабните водачи (ОВ L 332, 28.12.2018 г., стр. 1—181);
                        Регламент за изпълнение (ЕС) 2018/1973 на Комисията от 7 декември 2018 г. за изменение на Регламент за изпълнение (ЕС) № 909/2013 за определяне на техническите спецификации на системата за изобразяване на електронни карти и информация за корабоплаването по вътрешните водни пътища (ECDIS за вътрешните водни пътища) в съответствие с Директива 2005/44/ЕО на Европейския парламент и на Съвета (ОВ L 324, 19.12.2018 г., стр. 1—44);
                        Регламент за изпълнение (ЕС) 2019/838 на Комисията от 20 февруари 2019 г. относно технически спецификации за системите за проследяване и локализиране на корабите и за отмяна на Регламент (ЕО) № 415/2007 (ОВ L 138, 24.5.2019 г., стр. 31—69).
                        Регламент за изпълнение (ЕС) 2019/1744 на Комисията от 17 септември 2019 г. относно техническите спецификации за електронно корабно докладване при вътрешното корабоплаване и за отмяна на Регламент (ЕС) № 164/2010 (ОВ L 273, 25.10.2019 г., стр. 1—182).

                     (4)

                        Решение на Съда на Европейския съюз от 7 октомври 2014 г., Германия/Съвет, C-399/12, ECLI:EU:C:2014:2258, т. 64.

                     (5)

                        Решение на Съда на Европейския съюз от 7 октомври 2014 г., Германия/Съвет, C-399/12, ECLI:EU:C:2014:2258, т. 61—64.

                     (6)

                        Ревизирана конвенция за корабоплаване по Рейн от 17 октомври 1868 г., изменена на 20 ноември 1963 г.

                     (7)

                        Директива 2005/44/ЕО на Европейския парламент и на Съвета от 7 септември 2005 г. относно хармонизираните речни информационни услуги (RIS) относно вътрешните водни пътища на Общността (ОВ L 255, 30.9.2005 г., стр. 152).